En aktieudvidelse har givet AaB 39,3 millioner kroner mere under vesten. Sammen med en økonomisk håndsrækning på cirka seks millioner fra januar har AaB A/S samlet tilført cirka 45 millioner kroner til selskabet.

De seks millioner kroner kommer gennem et såkaldt Player Invest-selskab. - Opbakningen har været virkelig markant. Da vi startede arbejdet på at hente kapital var målet 25-30 millioner kroner. Nu står vi så med en samlet tilførsel af kapital på cirka 45 millioner kroner, hvilket bedst kan beskrives som optur, siger administrerende direktør Poul Sørensen. AaB udbød selv aktier til en værdi af 50 millioner kroner, og da aktieudvidelsen sluttede den 28. april, havde selskabet solgt for 39,3 millioner kroner aktier. - Vi kunne godt have brugt yderligere ti millioner kroner, men vi vil uanset resultatet af kapitaludvidelsen være forsigtige og økonomisk ansvarlige i det fremtidige arbejde, siger Poul Sørensen.